recursal/SuperWikiNEXT-32B huggingface dataset:
"Το όνειρο, της γυναίκας του ψαρά", ένα σχέδιο του Hokusai του 1814, που απεικονίζει τη σεξουαλική πράξη μεταξύ δύο χταποδιών και μίας γυναίκας.
 "Ο σπουδαίος μακάβριος χορός των ζωντανών" από τον εικονογράφο Martin van Maële 
Η ***πορνογραφία πλοκαμιών*** (***shokushu goukan***, *触手強姦 "* βιασμός πλοκαμιών") είναι ένα είδος πορνογραφίας που συναντάται κυρίως στην Ιαπωνία, το οποίο ενσωματώνει την παραδοσιακή πορνογραφία με στοιχεία κτηνοβασίας και ένα σκηνικό φαντασίας και τρόμου. Συναντάται σε κάποιους τίτλους τρόμου ή hentai, που περιλαμβάνουν πλοκαμώδη πλάσματα (συνήθως τέρατα της φαντασίας) να έχουν σεξουαλικές συνευρέσεις κυρίως με θηλυκά. Η σεξουαλική συνεύρεση στη πορνογραφία πλοκαμιών μπορεί να είναι συναινετική, αν και περιέχει συχνά στοιχεία βιασμού.

Το είδος της συγκεκριμένης πορνογραφίας είναι τόσο δημοφιλές στην Ιαπωνία, που αποτελεί αντικείμενο παρωδίας. Τον 21ο αιώνα, οι ιαπωνικές ταινίες αυτού του είδους έχουν γίνει ακόμη πιο συχνές στις ΗΠΑ και την Ευρώπη, καθώς υπάρχει ένα μικρό μέρος της ενήλικης βιομηχανίας ταινιών που είναι φετιχιστές του είδους.

Παραπομπές
----------

1. ↑  Courage, Katherine Harmon (2013). «Tentacle Erotica». *Octopus!: The Most Mysterious Creature in the Sea*. Penguin Books. ISBN 9780698137677.
Ο **οικισμός της Σίντας** είναι προϊστορικός οικισμός που έχει ανασκαφεί κοντά στο χωριό Σίντα της Κύπρου. Ο οικισμός βρίσκεται στη κατεχόμενη σήμερα επαρχία Αμμοχώστου στο κέντρο της κοιλάδας της Μεσαορίας, 15 χιλιόμετρα από την αρχαία Έγκωμη.

Για την κατασκευή του οικισμού ο αρχαιολόγοι Βάσσος Καραγιώργης και Δήμας δίνουν δύο εκδοχές. Η μία εκδοχή λέει ότι δημιουργήθηκε από μυκηναίους οικιστές με σκοπό να δημιουργήσουν μία βάση για την κατάκτηση της γειτονικής Έγκωμης, και η άλλη ότι κατασκευάστηκε για να ελέγχει την ασφαλή μεταφορά του χαλκού από τα ορυχεία στην Έγκωμη.

Ο οικισμός έχει μήκος 250 μέτρα και πλάτος 200 μέτρα και περιβάλλεται από κυκλώπειο τείχος που φαίνεται ότι κτίστηκε μαζί με τον οικισμό και όχι αργότερα. Το τείχος είχε δύο πύλες. Γύρω στα 1200 π.Χ. ο οικισμός καταστράφηκε βίαια, πιθανότατα από φωτιά, για να ξανακτιστεί πάνω στον παλιό. Μια νέα καταστροφή ανάγκασε τους περισσότερους κάτοικους να τον εγκαταλείψουν αφού οι ανασκαφικές έρευνες δείχνουν νέες πρόχειρες κατασκευές.

Ο οικισμός αντιμετώπιζε πρόβλημα νερού αφού δεν υπήρχαν κοντά πηγές ενώ υπάρχουν ενδείξεις ενασχόλησης των κατοίκων με την μεταλλουργεία. Έχουν βρεθεί πλήθος μυκηναϊκών αγγείων, χάλκινα αντικείμενα, και ερείπια κτιρίων.

Πηγές
-----

* Βάσσου Καραγιώργη , *Οι πρώτοι Έλληνες στην Κύπρο*, Εκδόσεις Δημ.Ν. Παπαδήμα, Αθήνα 1991, ISBN 960-206-244-4
Το **DIN 31635** είναι πρότυπο του Γερμανικού Ινστιτούτου Τυποποίησης (*Deutsches Institut für Normung*, DIN) για τη μεταγραφή του αραβικού αλφαβήτου, το οποίο υιοθετήθηκε το 1982. Βασίζεται σε κανόνες της Γερμανικής Οριενταλιστικής Εταιρείας (*Deutsche Morgenländische Gesellschaft*, DMG) όπως τροποποιήθηκε από το διεθνές οριενταλιστικό συνέδριο του 1936 στη Ρώμη. Η πιο σημαντική αλλαγή ήταν η κατάργηση της χρήσης του «j», επειδή αναπαριστά το /dʒ/ στον αγγλόφωνο κόσμο και το /j/ στον γερμανόφωνο. Η αποδοχή του βασίζεται λιγότερο στο επίσημο στάτους του και περισσότερο στην κομψότητά του (ένα σύμβολο για κάθε αραβικό γράμμα) καθώς και στον κατάλογο χειρογράφων του Καρλ Μπρόκελμαν (*Carl Brockelmann*), *Geschichte der arabischen Literatur* (*Ιστορία της αραβικής λογοτεχνίας*) και το λεξικό του Χανς Βερ (*Hans Wehr*).

Πίνακας
-------

Τα 28 γράμματα

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Αραβικά γράμματα | ء‎ / ا | ب | ت | ث | ج | ح | خ | د | ذ | ر | ز | س | ش | ص | ض | ط | ظ | ع | غ | ف | ق | ك | ل | م | ن | ه | و | ي / ى‎ |
| **DIN 31635** | ʾ / ā | b | t | ṯ | ǧ | ḥ | ḫ | d | ḏ | r | z | s | š | ṣ | ḍ | ṭ | ẓ | ʿ | ġ | f | q | k | l | m | n | h | w / ū | y / ī |
| ALA-LC | ʼ / ā | th | j | kh | dh | sh | ʻ | gh |
| IPA (MSA) | ʔ, aː | b | t | θ | dʒɡʒ | ħ | x | d | ð | r | z | s | ʃ | sˤ | dˤ | tˤ | ðˤzˤ | ʕ | ɣ | f | q | k | l | m | n | h | w, uː | j, iː |

Κανόνες
-------

Τα ḥarakāt (αραβικά διακριτικά) fatḥah, kasrah και ḍammah μεταγράφονται ως *a*, *i*, *u*. Η šaddah δημιουργεί διπλό σύμφωνο. Το άρθρο αφομοιώνεται με τα «γράμματα του ήλιου».

Το *ʾalif* όταν συμβολίζει /aː/ μεταγράφεται ως *ā*. Το tāʾ marbūṭah (ﺓ) μεταγράφεται ως τελικό *h*, ή ως -t σε λέξη σε συνεζευγμένη κατάσταση (*status constructus*).

Η Hamzah έχει πολλές ποικιλίες أ إ ء ئ ؤ ανάλογα με τη θέση της, όλες όμως μεταγράφονται ως 〈ʾ〉. Το αρχικό ʾalif (ا) χωρίς hamzah δεν μεταγράφεται με ʾ, μεταγράφεται μόνο το αρχικό φωνήεν (αν προφέρεται).

Το ʾalif maqṣūrah (ﻯ) μεταγράφεται ως *ā* και δε διακρίνεται από το ʾalif. Τα μακρά φωνήεντα /iː/ και /uː/ μεταγράφονται ως *ī* και *ū*.

Σημειώσεις
----------

1. ↑  Στην Αίγυπτο, το Σουδάν και λιγότερο σε άλλες περιοχές, η τελική μορφή είναι πάνταI ى (χωρίς τελείες).
2. ↑  Το ى για τελικό /-aː/ είναι γνωστό και ως ألف لينة *ʾalif layyinah* [ˈʔælef læjˈjenæ] «εύκαμπτο *ʾalif*».

Εξωτερικοί σύνδεσμοι
--------------------

* Chart of Arabic transliteration systems (non-normative), including DIN 31635, Revision 2.2 (2008-02-25)
* Deutsches Institut für Normung
Ο **DFS-Kopernikus 3** (ή **Deutscher Fernmelde Satellit-3** και **HellasSat 1**) ήταν δορυφόρος επικοινωνιών που λειτουργούσε η Deutsche Telekom.

Δορυφόρος
---------

Η σειρά δορυφόρων DFS έκανε ντεμπούτο το 1989 με το τρίτο να εκτοξεύεται το 1992. Η κατασκευή τους παραγγέλθηκε το 1983 και κατασκευάστηκαν από την κοινοπραξία GESAT της MBB (κύριος ανάδοχος τμήματος πτήσης), τη Siemens (γενικός κύριος ανάδοχος), την ANT Nachrichtentechnik (ωφέλιμο φορτίο), την Standard Elektrik Lorenz (ψηφιακή συσκευή μεταγωγής) και την Dornier Systems (σύστημα ελέγχου εδάφους). Οι δορυφόροι DFS είναι μικρότερα από τους TV-Sat: η μάζα επί του σταθμού DFS είναι 850 χιλιόγραμμα. Ο δορυφόρος χρησιμοποίησε σύστημα προώθησης S400.

Το ωφέλιμο φορτίο επικοινωνιών περιλαμβάνει δέκα αναμεταδότες 14/11-12 GHz με πέντε ανταλλακτικά και ένα πειραματικό αναμεταδότη 30/20 GHz με ανταλλακτικό. Στα τέλη του 1994, οι DFS 1-3 στάθμευαν στις θέσεις 33.5 μοίρες ανατολικά, 28.5 μοίρες ανατολικά και 23.5 μοίρες ανατολικά, αντίστοιχα. Όπως και η TV-Sat, η σειρά DFS Kopernikus έχει ολοκληρωθεί.

Ο DFS 3 εκμισθώθηκε στην ελληνική εταιρεία Hellas Sat το 2002 μέχρι να εκτοξευτεί ο Hellas Sat 2. Αποσύρθηκε το 2003.

Εκτόξευση
---------

Ο DFS-Kopernikus 3 εκτοξεύτηκε από πυραύλους Delta στο σταθμό του Κέιπ Κανάβεραλ της Φλόριντα στις Ηνωμένες Πολιτείες, στις 09:47 UTC (04:47 τοπική ώρα) στις 12 Οκτωβρίου 1992.

Παραπομπές
----------

1. ↑  «DFS Kopernikus 3». *NSSDC Master Catalog*. Ανακτήθηκε στις 24 Μαΐου 2017.

Εξωτερικοί σύνδεσμοι
--------------------

* Gunter's Space Page. «DFS-Kopernikus 1, 2, 3 / HellasSat 1» (στα Αγγλικά).
Ο **Πανελλήνιος Σάντμπερι** (*Sudbury Panhellenic SC*) είναι ερασιτεχνικός ελληνοκαναδικός ποδοσφαιρικός σύλλογος που εδρεύει στην πόλη Σάντμπερι της πολιτείας Οντάριο του Καναδά. Ιδρύθηκε το 1998, έχει χρώματα γαλανόλευκα και ως έμβλημα την ελληνική σημαία. Ως έδρα χρησιμοποιεί το "Cambrian College Field". Πρόεδρος του είναι ο Στιβ Λόλας, αντιπρόεδρος ο Μπιλ Ζωγραφόπουλος, γραμματέας ο Τζο Πέρσης και μέλη του ΔΣ οι Κιμ Σάντερσον, Φάμπιο Μπέλι, Κρις Χατζής.

Αγωνιστική παρουσία
-------------------

Ο Πανελλήνιος μετέχει στο πρωτάθλημα της βόρειας ζώνης (*North Region Soccer League* - *NRSL*) της ποδοσφαιρικής ομοσπονδίας του Οντάριο (*Ontario Soccer Association*) και στo Κύπελλο Κεμπέκ-Οντάριο (*Coupe Quebec - Ontario Cup*). Το 2010 στο Κύπελλο εμφανίστηκε ως "Sudbury Panhellenic Zeus" (Πανελλήνιος Ζευς Σάντμπερι). Εκτός από την **ανδρική ομάδα** έχει ομάδες νέων, εφήβων, παίδων και ακαδημιών. 

Επίσης, διατηρεί ομάδα **γυναικείου ποδοσφαίρου** που μετέχει στην "Ontario Women Soccer League" 
και ομάδες κοριτσιών μικρότερων ηλικιών.

Ποδοσφαιρικό Τουρνουά Πανελληνίου
---------------------------------

Ο Πανελλήνιος από το πρώτο έτος της ίδρυσης του καθιέρωσε ένα ετήσιο ποδοσφαιρικό τουρνουά, το **"Panhellenic Soccer Tournament"**, στο οποίο μετέχουν ομάδες αγοριών και κοριτσιών διαφόρων ηλικιών από διάφορες πόλεις της περιφέρειας. 

Ξεκίνησε το 1999 με τρεις ηλικιακές κατηγορίες αγοριών (Κ-12, Κ-14, Κ-15, Κ-16), ενώ το 2000 διεξήχθησαν αγώνες δεκατριών ηλικιακών κατηγοριών (οκτώ αγοριών και πέντε κοριτσιών). Σταδιακά εξελίχθηκε να είναι το ποδοσφαιρικό γεγονός της χρονιάς στην πόλη, στο οποίο συμμετέχουν δεκάδες σύλλογοι με ομάδες αγοριών και κοριτσιών ηλικιών από Κ-11 ως Κ-21. Από το 2000 περιλαμβάνει και τουρνουά γυναικείων ομάδων (ενηλίκων).

Πηγές
-----

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* Ιστοσελίδα Panhellenic
* Ontario Soccer Association.[*νεκρός σύνδεσμος*]
* Ακαδημίες Πανελληνίου
* Ontario Women’s Soccer League. Αρχειοθετήθηκε 2011-06-25 στο Wayback Machine.
Το **E!** (*Entertainment Television*) είναι ένα αμερικάνικο συνδρομητικό τηλεοπτικό κανάλι που εκπέμπει σε καλωδιακές και δορυφορικές πλατφόρμες, και το οποίο ανήκει στην *NBCUniversal Cable Entertainment Group* τμήμα της *NBCUniversal* ιδιοκτησία της *Comcast* από το Νοέμβριο του 2006.

Στην Ελλάδα μεταδίδεται μέσω της NOVA (θέση 210) σε εικόνα υψηλής ευκρίνειας (HD) και μέσω της COSMOTE TV (θέση 450) σε επίσης εικόνα υψηλής ευκρίνειας (HD) στα Αγγλικά με ελληνικούς υπότιτλους στις εκπομπές ενώ στις διαφημίσεις δεν περιέχονται υπότιτλοι.

Στην Κύπρο το κανάλι μεταδίδεται αποκλειστικά μέσω της NOVA Κύπρου. Είναι το κορυφαίο κανάλι που καλύπτει τα πάντα γύρω από τα celebrities, τον σύγχρονο κινηματογράφο, την τηλεόραση και τη μουσική, με αφοσίωση στο καθημερινό κουτσομπολιό του Hollywood και τη μόδα.

Το E! είναι επίσης το "σπίτι" των αδελφών Kardashians, αλλά και ψυχαγωγικών σόου όπως τα *Fashion Police* και *Chelsea Lately,* όπως και της απαράμιλλης κάλυψης των τελετών των Χρυσών Σφαιρών και των Όσκαρ.

Πρόγραμμα
---------

Το πρόγραμμα του E! TV περιλαμβάνει εκπομπές με τα τελευταία νέα της showbiz, του Hollywood και των μεγάλων σταρ, λαμπερά σόου με διάσημους, αφιερώματα, lifestyle μαγκαζίνα κι επιτυχημένες σειρές όπως *Dr. 90210*.

Λογότυπα
--------

|  |  |  |
| --- | --- | --- |
| 31.07.1987-01.06.1990 | 01.06.1990-09.07.2012 | 09.07.2012-σήμερα |

Εξωτερικοί σύνδεσμοι
--------------------

* E! Online
Η **Παρθενόπη Μπουζούρη** είναι Ελληνίδα ηθοποιός. Γεννήθηκε στην Ξάνθη. Σπούδασε Γεωπονία στο Αριστοτέλειο Πανεπιστήμιο Θεσσαλονίκης και θέατρο στη Σχολή Βεάκη. Είναι ιδρυτικό μέλος του Θεάτρου Δωματίου. Διδάσκει υποκριτική και αυτοσχεδιασμό.

Φιλμογραφία
-----------

### Θέατρο

#### Σκηνοθεσία Άντζελας Μπρούσκου

1994 - Μισάνθρωπος, Μολιέρου

1997 - Δεσποινίς Julie, Στριντμπεργκ

1999 - Μήδεια, Ευριπίδη

2001 - Ναι, Μαργαρίτα Καραπανου

2002 - Βόυτσεκ, Γκέοργκ Μπύχνερ

2004 - Ήρθε η ώρα. Τομή, Τόμας Οστερμάιερ 

2005 - Περιμένοντας...( κάτι για την πείνα…) – βασισμένο στο Περιμένοντας τον Γκοντό του Σάμουελ Μπέκετ

2007 - Blasted, Σάρα Κέιν, (Κειτ)

2008 - Λεωφορείον ο Πόθος, Τεννεσι Ουιλλιαμς, (Στέλλα)

2009 - Reality, σύλληψη-δραματουργία Α.Μπρούσκου-Π.Μπουζούρη (Κόκκινη, Λευκή Βασίλισσα)

#### Φεστιβάλ Αθηνών και Επιδαύρου

2006 - Ηλέκτρα, Σοφοκλή (Ηλεκτρα)

2008 - Αγαμέμνων, Αισχύλου, (Κασσάνδρα)

2010 - Wonderland, βασισμένο στο «Αλίκη στην Χώρα των Θαυμάτων» του Λούις Κάρολ (Ελληνική Θεαμάτων)

#### Εθνικό Θέατρο

2014 - Τα πικρά δάκρυα της Πέτρα φον Καντ του Ράινερ Βέρνερ Φασμπίντερ.

2010 - Τίτος Ανδρόνικος, του Σέξπιρ (Λαβίνια).

2012 - Μellemrum, site-specific performance festival 2012, Copenghagen

### Κινηματογράφος

* Η επίθεση του γιγαντιαίου μουσακά του Πάνου Κούτρα
* Κλέφτης ή Πραγματικότητα της Αντουανέτας Αγγελίδη
* Δεκαπενταύγουστος του Κωνσταντίνου Γιάνναρη
* Όμηρος του Κωνσταντίνου Γιάνναρη

Σχετικές αναφορές
-----------------

* </ref>
* 
* Αρχειοθετήθηκε 2013-07-18 στο Wayback Machine.
* 
*
Με την ονομασία **Παρθενόπεια** ή **Παρθενόπειος** ή **Παρθενοπαία Δημοκρατία** αποκάλεσαν οι Γάλλοι το Βασίλειο της Νεάπολης της Ιταλίας, όταν το κατέλαβαν, στις 29 Ιανουαρίου του 1799 και εγκαθίδρυσαν νέο πολίτευμα.  
 
Η ονομασία προέρχεται από το αρχαίο όνομα της Νάπολης, Παρθενόπη, που προήλθε από την ομώνυμη σειρήνα.

Τελικά η διάρκεια ζωής της Παρθενόπειας Δημοκρατίας δεν υπερέβη τους 6 μήνες.

Ιστορικό
--------

Το 1798 ο Βασιλιάς Φερδινάνδος Α' των δύο Σικελιών κινήθηκε εναντίον των Γάλλων. Τότε ο στρατηγός Σαμπιοννώ κατήλθε στην κάτω Ιταλία και εκδιώκοντας τους Αυστριακούς από τη Ρώμη ίδρυσε τη Δημοκρατία της Αγίας Έδρας. Στη συνέχεια στις 23 Ιανουαρίου του 1799 κατέλαβε τη Νάπολη και πέντε ημέρες μετά ανακήρυξε την Παρθενόπεια Δημοκρατία.  
 
Λίγο αργότερα όμως ο Σαμπιοννώ αντικαταστάθηκε από τον στρατηγό Μακντόναλντ. Ο νέος όμως πόλεμος που ξεκίνησε μεταξύ Γαλλίας και Αυστρίας εξανάγκασε τον τελευταίο να εκκενώσει την περιοχή αφήνοντας μια μικρή φρουρά, στρεφόμενος στη Βόρεια Ιταλία.

Τότε ο καρδινάλιος Ρούφφο ερχόμενος σε συνεννόηση με τον Βασιλιά Φερδινάνδο Α΄ των Δύο Σικελιών και, υποστηριζόμενος και υπό τον αγγλικό στόλο, διοικητής του οποίου ήταν τότε ο Νέλσων, με πληρώματα σαρδικά, αγγλικά, ρωσικά ακόμη και τουρκικά, στις 20 Ιουνίου του ίδιου έτους ανακατέλαβε τη Νεάπολη και κατέλυσε τη νεοσύστατη Παρθενόπεια Δημοκρατία.  
 
Σημειώνεται ότι την κατάλυση αυτή συνόδευσαν πολύ μεγάλα έκτροπα που, όπως χαρακτηρίστηκαν, όμοιά τους δεν υπήρξαν ούτε στην ιστορία των βαρβάρων.

Πηγές
-----

* "Νεώτερον Εγκυκλοπαιδικόν Λεξικόν Ηλίου" τομ. 15ος, σελ. 537.
* "Μεγάλη Ελληνική Εγκυκλοπαίδεια Δρανδάκη" τομ. ΙΘ΄, σελ. 695.

Εξωτερικοί σύνδεσμοι
--------------------

* Πολυμέσα σχετικά με το θέμα  Parthenopean Republic στο Wikimedia Commons

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 157117952
* LCCN: n81097654

 |

 |
Η εικόνα δείχνει πώς διαφέρουν οι τεχνολογίες FTTx ανάλογα με την απόσταση από τον τελικό χρήστη στην οποία φτάνει η οπτική ίνα.
Ο γενικός όρος **Fibre to the x** (**Ίνα μέχρι το x**) ή **FTTx** περιγράφει κάθε αρχιτεκτονική δικτύου που χρησιμοποιεί οπτικές ίνες για να αντικαταστήσει ολόκληρο ή μέρος του τοπικού βρόχου που χρησιμοποιείται για την παροχή τηλεπικοινωνιακών υπηρεσιών.

Οι τέσσερις τεχνολογίες που ανήκουν στην οικογένεια FTTx είναι οι εξής:

* Fibre to the node ή Fibre to the neighborhood (FTTN) ή Fibre to the Cabinet (FTTCab)
* Fibre to the curb (FTTC)
* Fibre to the building (FTTB)
* Fibre to the home (FTTH)

Στην πράξη η διαφορά ανάμεσα στο FTTN και το FTTC είναι μικρή, και συχνά το δεύτερο θεωρείται υποκατηγορία του πρώτου.

Χρησιμοποιείται επίσης ο όρος **Fibre to the premises** (**FTTP**), για τον οποίο όμως υπάρχουν αντικρουόμενοι ορισμοί. Κάποιοι ταυτίζουν το FTTP με το FTTB, άλλοι το ταυτίζουν με το FTTH, και άλλοι το θεωρούν γενικότερο όρο που περιλαμβάνει και το FTTB και το FTTH.

Τεχνολογίες
-----------

Οι δύο κύριες τεχνολογίες που χρησιμοποιούνται για FTTx δίκτυα είναι το VDSL/VDSL2 (χρησιμοποιείται στο FTTN, το FTTC και σε μερικές υλοποιήσεις του FTTB), το PON (χρησιμοποιείται στο FTTH και σε υλοποιήσεις του FTTB) καθώς και το Active Ethernet.

Στο FTTN/C/P/B η οπτική ίνα δεν τερματίζεται σε τερματικό εξοπλισμό του τελικού χρήστη αλλά σε συσκευή συνήθως DSLAM με VDSL όπου στη συνέχεια με χάλκινο ζεύγος μεταφέρεται μέχρι τον τερματικό εξοπλισμό του χρήστη με τεχνολογία VDSL2.

Στο FTTH η οπτική ίνα τερματίζεται σε τερματικό του χρήστη. 

Με τη μείωση του κόστους ή την υποχρεωτική προσθήκη οπτικών ινών στα νεόχτιστα σπίτια επειδή το κόστος της ίνας είναι πολύ μικρό το FTTH θα επικρατήσει έναντι των άλλων τεχνολογιών.

Σήμερα πέραν του Active Ethernet με δύο ή μία οπτική ίνα (όπου χρησιμοποιούνται διαφορετικά μήκη κύματος για την εκπομπή και λήψη) μπορούν να χρησιμοποιηθούν τεχνολογίες όπως το GPON με 2.5 Gbps downstream (από το κέντρο προς τον συνδρομητή) όπου το μοιράζονται 64 μέχρι και 128 χρήστες και 1,244 Gbps upstream, το WDM-PON και το GPON 10 G. 

Η διαφορά μεταξύ GPON που είναι τεχνολογία TDM-PON δηλαδή γίνεται πολύπλεξη στο χρόνο μεταξύ πολλών καναλιών συνδρομητών είναι ότι στο WDM-PON γίνεται πολύπλεξη στο μήκος κύματος όπου κάθε χρήστης έχει το δικό του χρώμα για την εκπομπή και άλλο χρώμα για τη λήψη δεδομένων. 

Είναι προφανές ότι το WDM-PON είναι τεχνολογία που μπορεί να υποστηρίξει Open Access αρχιτεκτονική (να μπορούν να δώσουν υπηρεσία διαφορετικοί πάροχοι σε φυσικό επίπεδο) σε αντίθεση με το GPON που προφανώς προτιμάται από τους incumbent operators.
Ο **Πιλκομάγιο** (ισπανικά: Pilcomayo), ή **Πιλκουμάγιου** (κέτσουα: Pillkumayu), ή **Αραγουάυ** (γκουαρανί: Araguay) είναι ποταμός στην κεντρική Νότια Αμερική. Έχοντας μήκος 1.100 χιλιόμετρα, είναι ο μεγαλύτερος δυτικός παραπόταμος του Παραγουάη. Η λεκάνη απορροής του φτάνει τα 270.000 τετραγωνικά χιλιόμετρα σε έκταση και η μέση εκροή του είναι 200 ​​κυβικά μέτρα ανά δευτερόλεπτο.

Κατά μήκος της πορείας του, ο Πιλκομάγιο χωρίζεται και διακλαδώνεται προς τον Βορρά και τον Νότο. Μετά από κάποια απόσταση, αυτές οι διακλαδώσεις ενώνονται ξανά για να σχηματίσουν τον Κάτωθεν Πιλκομάγιο.

Ο Πιλκομάγιο υψώνεται στους πρόποδες της οροσειράς των Άνδεων στο Διαμέρισμα Ορούρο στη Βολιβία, ανατολικά της λίμνης Ποοπό. Ο ποταμός Κάτσι Μάγιου θεωρείται η πηγή του Πιλκομάγιο. Ανοδικά ο ποταμός Κάτσι Μάγιου λαμβάνει διαδοχικά τα ονόματα Άγουας Καλιέντες και Χάτσα Χούκχου. Από τη συμβολή με τον Τσιλάουα, ο ποταμός ονομάζεται Πιλκομάγιο. Από εκεί, ρέει προς νοτιοανατολική κατεύθυνση μέσω των διαμερισμάτων Τσουκισάκα και Ταρίχα, διέρχεται από την αργεντίνικη επαρχία Φορμόσα και τις πεδιάδες Γκραν Τσάκο της Παραγουάης, σχηματίζοντας το μεγαλύτερο μέρος των συνόρων μεταξύ αυτών των δύο χωρών προτού ενωθεί με τον ποταμό Παραγουάη κοντά στην Ασουνσιόν. Το Εθνικό Πάρκο Ρίο Πιλκομάγιο βρίσκεται στην αργεντίνικη πλευρά των συνόρων. Αποτελεί επίσης ένα σύντομο τμήμα του συνόρου μεταξύ Αργεντινής και Βολιβίας, λίγο πριν από το τριεθνές Αργεντινής-Βολιβίας-Παραγουάης.

Παραπομπές
----------

1. 1 2 3  Varis, Olli· Tortajada, Cecilia· Biswas, Asit K. (2008). *Management of Transboundary Rivers and Lakes*. Springer. σελ. 271. ISBN 978-3-540-74926-4.
2. ↑  Jorge Molina Carpio, Daniel Espinoza Romero, Balance hídrico superficial de la cuenca alta del río Pilcomayo, La Paz 2005 (Spanish)
3. ↑  lib.utexas.edu Map showing Jach'a Juqhu River from the origin
4. ↑  Santiago de Huari Municipality: Αρχειοθετήθηκε 2014-10-16 στο Wayback Machine. population data and map showing Jach'a Juqhu River
Παλιρροιόμετρο Θόμσον, εξελιξη του "Προφήτη της παλίρροιας"

Με το όνομα **«Προφήτης της παλίρροιας»** έμεινε στην ιστορία ένας πολύπλοκος μηχανισμός αλληλεξαρτημένων παλιρροιομέτρων θερμομέτρων και υγρομέτρων που οι ενδείξεις όλων κατέληγαν σ΄ ένα μηχανικό κύλινδρο στη κορυφή του οποίου υπήρχε κάθετος δίσκος (ωρολογιακός) επι του οποίου καθίστατο δυνατός ο καθορισμός της διαδρομής της παλίρροιας ενός τόπου για ένα ολόκληρο έτος.

Το σύστημα αυτό το είχε επινοήσει ο φυσικός Κέλβιν (1824-1907), βασιζόμενος στην «αρμονική ανάλυση», από τον οποίον και έλαβε αυτή την ονομασία. Λόγω όμως της πολυπλοκότητας, στην αναζήτηση της εκάστοτε απόλυτης τιμής της παλίρροιας, λαμβάνοντας υπόψη και άλλους εξωγενείς παράγοντες, αλλά και του πολύ μακρού χρόνου πρόβλεψης σχεδόν ουδέποτε χρησιμοποιήθηκε.  
 
Ανεξάρτητα όμως αυτού ο Προφήτης της παλίρροιας απετέλεσε αναμφίβολα τον πρόδρομο του σύγχρονου μηχανικού παλιρροιοδείκτη, (γνωστού και ως *ρολόι παλίρροιας*), καθώς και του παλιρροιογράφου.

Πηγές
-----

* *Νεώτερον Εγκυκλοπαιδικόν Λεξικόν Ηλίου*, τόμ. 15ος, σελ. 369
Πλακέτα στη Νάπολη για την εκατονταετηρίδα της εφεύρεσης της Πίτσας Μαργαρίτα
Ο **Ραφαέλε Εσπόζιτο** (ιταλικά: Raffaele Esposito) ήταν Ιταλός σεφ και ιδιοκτήτης μιας ταβέρνας που ονομαζόταν *Pizzeria di Pietro e basta così* («Η πιτσαρία του Πιέτρο και αυτό είναι αρκετό») τον 19ο αιώνα, η οποία είχε ιδρυθεί το 1780 από τον Πιέτρο Κολίκιο. Ο Εσπόζιτο θεωρείται από ορισμένους ως ο πατέρας της σύγχρονης πίτσας.

Το 1889, η πίτσα δεν είχε γίνει ακόμη ένα δημοφιλές ή γνωστό πιάτο και συνήθως τρωγόταν από φτωχούς ανθρώπους ως ένας τρόπος για να χρησιμοποιήσουν διάφορα συστατικά που διαφορετικά θα πήγαιναν χαμένα. Εκείνη την εποχή, ο Εσπόζιτο θεωρούνταν ο κορυφαίος παρασκευαστής πίτσας στη Νάπολη.

Ως εκ τούτου, ζητήθηκε από τον Εσπόζιτο να ετοιμάσει μια πίτσα για τη Βασίλισσα Μαργαρίτα της Σαβοΐας, η οποία είχε ταξιδέψει στη Νάπολη με τον Βασιλιά Ουμβέρτο Α΄. Θεωρώντας την παραδοσιακή επικάλυψη σκόρδου ακατάλληλη για τον βασιλικό ουρανίσκο, ο Εσπόζιτο ετοίμασε αντίθετα τρεις διαφορετικές πίτσες, η τελευταία από τις οποίες χρησιμοποίησε έναν συνδυασμό τομάτας, μοτσαρέλας και βασιλικού για να μιμηθεί το κόκκινο, το λευκό και το πράσινο της σημαίας της Ιταλίας. Υποστηρίζεται από ορισμένες πηγές ότι αυτή ήταν η πρώτη φορά που φτιάχτηκε πίτσα με μοτσαρέλα.

Η βασίλισσα Μαργαρίτα, που δεν είχε φάει ποτέ ξανά πίτσα, απόλαυσε τόσο πολύ το πιάτο που έβαλε τον επικεφαλής της επιτραπέζιας υπηρεσίας να στείλει στον Εσπόζιτο ένα γράμμα για να επαινέσει τις πίτσες του, δηλώνοντας ότι «είναι νόστιμες». Ο Εσπόζιτο χρησιμοποίησε αυτή τη σύσταση για να προωθήσει με επιτυχία το εστιατόριό του, ονομάζοντας την πίτσα που απολάμβανε περισσότερο η βασίλισσα, «Πίτσα Μαργαρίτα». Ο θρύλος της πίτσας Μαργαρίτα θεωρείται ψεύτικη ιστορία, καθώς μια πίτσα φτιαγμένη με τις ίδιες επικαλύψεις ήταν ήδη παρούσα στη Νάπολη μεταξύ 1796 και 1810.

Έχει αναφερθεί ευρέως ότι αυτό το γεγονός έκανε την πίτσα να γίνει μόδα, από την οποία διατήρησε διαρκή δημοτικότητα. Λόγω των πειραμάτων του Εσπόζιτο με τα συστατικά και την παρουσίαση, και την επιτυχημένη προετοιμασία του πιάτου για τη βασίλισσα Μαργαρίτα, ορισμένοι προτείνουν ότι ο Εσπόζιτο ήταν ο πατέρας της σύγχρονης πίτσας. Το εστιατόριο του Εσπόζιτο εξακολουθεί να υπάρχει, αν και το όνομα έχει αλλάξει σε Pizzeria Brandi και το βασιλικό γράμμα που ευνοεί την πίτσα του Εσπόζιτο εκτίθεται στο εστιατόριο.

Παραπομπές
----------

1. 1 2  Ανακτήθηκε στις 15  Μαρτίου 2020.
2. ↑  Ανακτήθηκε στις 15  Μαρτίου 2020.
3. ↑  Luciano Pignataro (2018). *La pizza: Una storia contemporanea* (στα Ιταλικά). Hoepli.
4. 1 2 3 4 5 6 7  Arthur Schwartz, *Naples at Table: Cooking in Campania* (1998), σελ. 68. (ISBN 9780060182618).
5. 1 2 3  John Dickie, *Delizia!: The Epic History of the Italians and Their Food* (2008), σελ. 186.
6. ↑  Paul Hofmann, *That Fine Italian Hand* (1991), σελ. 32.
7. 1 2 3 4  Father Giuseppe Orsini, Joseph E. Orsini, *Italian Baking Secrets* (2007), σελ. 99.
8. ↑  James McNair, *Pizza* (1987), σελ. 5.
9. ↑  Linda Stradley, "History and Legends of Pizza" (2004).
10. ↑  Angelo Forgione (2013). *Made in Naples*. Magenes. σελ. 195. ISBN 978-88-6649-039-5.
Η Γέφυρα του Αδάμ, η οποία χωρίζει τον Κόλπος του Παλκ από τον Κόλπος του Μανάρ
Ο Κόλπος του Μανάρ
Ο **Πορθμός του Παλκ** (ταμίλ: பாக்கு நீரிணை Pākku Nīriṇai, σιναλέζικα: පෝක් සමුද් සමුද් Pok Samudra Sandhiya) είναι ένας πορθμός μεταξύ της πολιτείας Ταμίλ Ναντού της Ινδίας και της επαρχίας της Τζάφνα της Βόρειας Περιφέρειας του νησιωτικού κράτους της Σρι Λάνκα. Συνδέει τον κόλπο της Βεγγάλης στα βορειοανατολικά με τον κόλπο του Παλκ στα νοτιοδυτικά. Με ελάχιστο βάθος μικρότερο από 9,1 μέτρα, έχει πλάτος 40 έως 85 μίλια (64 έως 137 χλμ.) και μήκος 85 μίλια. Πολλά ποτάμια ρέουν σε αυτόν, συμπεριλαμβανομένου του ποταμού Βαϊγκάι (Vaigai) του Ταμίλ Ναντού. Ο πορθμός πήρε το όνομά του από τον Ρόμπερτ Παλκ, ο οποίος ήταν κυβερνήτης του Μαντράς (1755–1763) κατά την περίοδο της Βρετανικής Εταιρείας Ανατολικών Ινδιών.

Γεωγραφία
---------

Ο κόλπος του Παλκ είναι γεμάτος, στο νότιο άκρο του, με μια αλυσίδα χαμηλών νησιών και ομάδες υφάλων που ονομάζονται Γέφυρα του Αδάμ, ενώ ήταν ιστορικά γνωστά στην Ινδική μυθολογία ως "Ράμα Σέτου", δηλαδή η γέφυρα του Ραμ. Αυτή η αλυσίδα νησιών και υφάλων εκτείνεται μεταξύ του Ντανουσκόντι (Dhanushkodi) στο νησί Πάμπαν (επίσης γνωστό και ως νησί Ράμεσβαραμ) του Ταμίλ Ναντού και του νησιού Μανάρ της Σρι Λάνκα. Το νησί Ράμεσβαραμ συνδέεται με την ηπειρωτική χώρα της Ινδίας μέσω της γέφυρας Πάμπαν.

Ιστορία
-------

Το 1914, υπήρχαν τακτικά τρένα από το Μαντράς (σημερινό Τσεννάι) προς το Ντανουσκόντι (Dhanushkodi), ένα πλοίο για το Talaimannar στο νησί Μανάρ και στη συνέχεια ένα τρένο για το Κολόμπο. Το 1964, ένας κυκλώνας κατέστρεψε το Ντανουσκόντι και τον σιδηρόδρομο και προκάλεσε σοβαρές ζημιές κατά μήκος των ακτών του πορθμού του Παλκ και του κόλπου του Παλκ. Το Ντανουσκόντι δεν ξαναχτίστηκε και ο σιδηρόδρομος από το Talaimannar στη Mahawilachchiya της Σρι Λάνκα εγκαταλείφθηκε λόγω του εμφυλίου πολέμου (Αργότερα ξαναχτίστηκε πλήρως). Τουλάχιστον στη δεκαετία του 1970 υπήρχε ένα πορθμείο μεταξύ μικρών προβλήτων στο Ράμεσβαραμ και στο Talaimannar, αλλά αυτό διακόπηκε. Η υπηρεσία φέρι μποτ ξεκίνησε για λίγο περίπου το 2010, αλλά αυτή τη στιγμή δεν υπάρχουν επιβατικές συνδέσεις μέσω του πορθμού.

Παραπομπές
----------

1. ↑  Palk Bay, Sea Seek.
2. ↑  Palk Strait, Encyclopedia britannica.
3. ↑   Chisholm, Hugh, επιμ.. (1911) «Palk Straits» *Εγκυκλοπαίδεια Μπριτάννικα* **20** (11η έκδοση) Cambridge University Press, σελ. 635
4. ↑  «Ram Setu». *Encyclopedia Britannica*. 2007.. Ανακτήθηκε στις 2007-09-14.
5. ↑  Land's end
6. ↑  «Sri Lanka, India to relaunch ferry service after three decades». Reuters. 7 January 2011.. Ανακτήθηκε στις 20 July 2020.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 235679351
* GND: 4645525-5

 |

 |
Συντεταγμένες: 45°43′20″N 142°01′36″E﻿ / ﻿45.72222°N 142.02667°E﻿ / 45.72222; 142.02667

Η Ιαπωνική Θάλασσα και ο πορθμός Λα Περούζ.
Η χαρτογράφηση του πορθμού Λα Περούζ από τον Λα Περούζ.
Άποψη του πορθμού Λα Περούζ από το Χοκκάιντο. Η Σαχαλίνη φαίνεται στην απόσταση.
Ο **Πορθμός Λα Περούζ** ή **Πορθμός Σόγια** (αγγλικά: La Pérouse Strait, ρωσικά: Пролив Лаперуза *Πραλίφ Λαπερούζα*, ιαπωνικά: 宗谷海峡, Sōya Kaikyō) είναι ένας στενός πορθμός στο Βορειοδυτικό Ειρηνικό ωκεανό, ο οποίος χωρίζει το νότιο τμήμα της ρωσικής νήσου Σαχαλίνης από το βόρειο τμήμα της ιαπωνικής νήσου Χοκάιντο, και συνδέει την Ιαπωνική Θάλασσα στα δυτικά με την Οχοτσκική θάλασσα στα ανατολικά. Ο πορθμός έχει πλάτος 40 χιλιόμετρα και βάθος 20-40 μέτρα.

Ο πορθμός πήρε το όνομά του από τον Ζαν-Φρανσουά ντε Λα Περούζ, ο οποίος εξερεύνησε τον πορθμό το 1787.

Παραπομπές
----------

Εξωτερικοί σύνδεσμοι
--------------------

* Πολυμέσα σχετικά με το θέμα  La Pérouse Strait στο Wikimedia Commons
* La Perouse Strait, Εγκυκλοπαίδεια Μπριτάνικα (Αγγλικά)

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 315527541

 |

 |
Τα κεντρικά γραφεία της εταιρείας στη Λίμα.

  

Η **Petróleos del Perú, S.A.** (**PETROPERU**) (*Πετρέλαια του Περού*) είναι μια Περουβιανή κρατική πετρελαϊκή εταιρεία. Η δραστηριότητές της περιλαμβάνουν μεταφορά, διύλιση, και εμπορία καυσίμων και παραγώγων πετρελαίου. Ιδρύθηκε στις 24 Ιουλίου 1969, κατά την διάρκεια της προεδρίας του Χουάν Βελάσκο Αλβαράδο, χρησιμοποιώντας το απαλλοτριωμένα περιουσιακά στοιχεία τοπικών εταιρειών πετρελαίου καθώς και της *International Petroleum Company*, θυγατρικής της Esso Corporation. Στα περιουσιακά στοιχεία συμπεριλαμβάνονταν και η παλαιότερη πετρελαιοφόρος περιοχή, *La Brea y Pariñas*, που ανακαλύφθηκε το 1869 και τελικώς αποκτήθηκε από την Esso. Ο αρχικός τίτλος ιδιοκτησίας είχε δοθεί από τον ίδιο τον Σιμόν Μπολίβαρ.

Παραπομπές
----------

1. ↑  *Country Assessment — Peru*, ASPO Newsletter #45 Αρχειοθετήθηκε 2009-01-07 στο Wayback Machine. Association for the Study of Peak Oil & Gas, Sept 2004.

Εξωτερικοί σύνδεσμοι
--------------------

* Επίσημος ιστότοπος της Petroperu
Η λατινογενής έκφραση **persona grata** (περσόνα γκράτα) σημαίνει *προσφιλές πρόσωπο* και αποτελεί όρο του Διεθνούς Δικαίου και, ειδικότερα, τον πλέον βασικό όρο στις σύγχρονες Διπλωματικές σχέσεις.

Με την έκφραση persona grata (στο πληθυντικό: personae gratae) δηλώνεται καθένα πρόσωπο που είναι ευμενώς αποδεκτό από την κυβέρνηση της Χώρας στην οποία είναι διαπιστευμένο. Ο όρος αφορά μόνο τα πρόσωπα εκείνα για τα οποία απαιτείται διαπίστευση, όπως π.χ. πρέσβεις, πρόξενοι, ακόλουθοι, καθώς και εκπρόσωποι διεθνών οργανισμών, άλλων δογμάτων κ.λπ.

Αντίθετος όρος είναι **persona non grata**, που αποδίδεται στην ελληνική ως *ανεπιθύμητο πρόσωπο*, και που συμβαίνει σε διακοπή διεθνών σχέσεων (συνηθέστερα διμερών) ή σε άρση διαπίστευσης προσώπου που δια λόγου ή έργου προσέβαλλε τη Χώρα στην οποία ήταν διαπιστευμένο. Πρόσωπα χαρακτηριζόμενα ομοίως, είτε υποχρεούνται σε άμεση αναχώρηση, είτε απαγορεύεται η είσοδός τους στη Χώρα (τουλάχιστον ως διαπιστευμένα).

Εκφράσεις
---------

Εκτός του διεθνούς χαρακτήρα, στη δημώδη χρήση αποδίδεται ως χαρακτηρισμός έντονης και στενής φιλίας προσώπου, ενώ ο αντίθετος όρος για εχθρικό πρόσωπο.

Δείτε επίσης
------------

* Διπλωματικό Σώμα
Το **ORF 2** είναι ένα αυστριακό τηλεοπτικό κανάλι του ORF. Ήταν το δεύτερο τηλεοπτικό κανάλι στην Αυστρία, ξεκίνησε το 1961.

To ORF 2 ξεκίνησε στις 11 Σεπτεμβρίου 1961 ως τεχνικό πρόγραμμα δοκιμών. Από το 1970, το ORF 2 κάνει εκπομπές για επτά ημέρες την εβδομάδα. Σήμερα είναι ένα από τα τέσσερα δημόσια τηλεοπτικά κανάλια στην Αυστρία.

Εκτιμώντας τα ακόλουθα ORF Eins επικεντρώνεται σε τηλεοπτικές σειρές και ταινίες, ORF 2 μεταδίδει το πολιτιστικό πρόγραμμα και τοπικές πληροφορίες. Υπάρχουν περιφερειακές εκπομπές για κάθε νομό στην Αυστρία, αλλά ως επί το πλείστον μόνο μισή ώρα, μια εκπομπή για τις περιφερειακές ειδήσεις, στις 7μ.μ.

Το ORF 2 είναι διαθέσιμο μέσω DVB-T στη Γερμανία κοντά στα αυστριακά σύνορα και τις περιοχές του Μονάχου. Σε αντίθεση με τα γερμανικά τηλεοπτικά κανάλια (τα οποία είναι γενικά διαθέσιμα free-to-air), οι ORF Eins και ORF 2 κρυπτογραφείται μέσω δορυφόρου.

Επίσημη ιστοσελίδα
------------------

* Επίσημος ιστότοπος
Το **UAZ-469** και το πιο μοντέρνο **UAZ Hunter** είναι τζιπ που παράγονται από την UAZ από το 1971. Το αυτοκίνητο ήταν αρκετά πιο μοντέρνο από τους προκάτοχούς του, έχει μερικά εξαρτήματα από το GAZ-69. Το μοντέλο παράγεται από την UAZ, καθώς η GAZ δεν είχε σκοπό να συνεχίσει να παράγει τζιπ μετά τη λήξη της παραγωγής του GAZ-69 (1952 - 1973). Η UAZ προσπάθησε να αντικαταστήσει το όχημα με το UAZ Simbir, αλλά τελικά εκείνο το αυτοκίνητο ήταν ανεπιτυχές και αντικαταστάθηκε από το UAZ Patriot, το οποίο, αν και παράγεται μέχρι σήμερα, δεν κατάφερε να αντικαταστήσει το UAZ-469.

Το μοντέλο είναι μεγαλύτερο από την 3-πορτη εκδοχή του Lada Niva.

Παραπομπές
----------

1. ↑  Thompson, Andy. *Cars of the Soviet Union* (Haynes Publishing, Somerset, UK, 2008), p.105.
2. ↑  Thompson, Andy. *Cars of the Soviet Union* (Haynes Publishing, Somerset, UK, 2008), p.128.

Πηγές
-----

* Νέο off-road "αγρίμι" από την UAZ
* Σελίδα Αγοράς Για Το UAZ-469 Αρχειοθετήθηκε 2021-06-11 στο Wayback Machine.
* UAZ Hunter - last chance to buy new vehicle
* 2018 UAZ Hunter (315195) 2.7 (135 Hp) 4x4
* УАЗ-469 / UAZ-469 Ambulance
Το **Caproni Vizzola F.5** ήταν ιταλικό μονοθέσιο μονοκινητήριο μαχητικό του Δευτέρου Παγκοσμίου Πολέμου.

Σχεδιασμός και ανάπτυξη
-----------------------

Το F.5 αναπτύχθηκε παράλληλα με το Caproni Vizzola F.4. Τα δύο αεροσκάφη είχαν κοινή άτρακτο. Ο σχεδιασμός ξεκίνησε στα τέλη του 1937 με επικεφαλής τον αρχισχεδιαστή F. Fabrizi. Η άτρακτος είχε σκελετό κατασκευασμένο από συγκολλημένες ατσάλινες δοκούς και ήταν καλυμμένη με φύλλα ντουραλουμινίου. Οι πτέρυγες ήταν ξύλινες. Το F.5 προωθούνταν από τον 14-κίλυνδρο αστεροειδή κινητήρα Fiat A.74 R.C. 38, ενώ το F.4 από υδρόψυκτο κινητήρα.

Το πρωτότυπο F.5 πραγματοποίησε την παρθενική του πτήση στις 19 Φεβρουαρίου 1939. Στις επίσημες δοκιμές φάνηκε ότι το αεροσκάφος ήταν πολύ ευέλικτο και έτσι δόθηκε στην κατασκευάστρια παραγγελία για την κατασκευή δεύτερου πρωτοτύπου καθώς και 12 αεροσκαφών προπαραγωγής. Το τελευταίο εξ αυτών μετασκευάστηκε και έγινε το πρώτο -και μοναδικό- F.4. Τα υπόλοιπα παραδόθηκαν στην Ιταλική Βασιλική Αεροπορία (*Regia Aeronautica*).

Εκτός από τα αεροσκάφη προπαραγωγής και τα πρωτότυπα, δεν κατασκευάστηκαν άλλα F.5 διότι η κατασκευάστρια επέλεξε να επικεντρωθεί στο πιο προηγμένο Caproni Vizzola F.6M. Προτάθηκε η εξαγωγή του τύπου σε άλλες χώρες, αλλά δεν πωλήθηκαν αεροσκάφη.

Επιχειρησιακή ιστορία
---------------------

Η αεροπορία διέθεσε τα 11 αεροσκάφη προπαραγωγής στην 51η Πτέρυγα για χρήση στις πολεμικές επιχειρήσεις. Στα 1942 τα αεροσκάφη αξιοποιούνταν από το 167° *Gruppo* σαν νυχτερινά μαχητικά.

Εκδόσεις
--------

F.5
Πρωτότυπα και αεροσκάφη προπαραγωγής με κινητήρα Fiat A.74 R.C. 38. Κατασκευάστηκαν 13 αεροσκάφη, ενώ το 14ο μετατράπηκε στο Caproni Vizzola F.4.
F.5bis
Ένα F.5 με ισχυρότερο κινητήρα Alfa Romeo R.A.I000 R.C.44-la Monsonie των 1175 hp.
F.5 Gamma
Μονοθέσιο ή διθέσιο εκπαιδευτικό με αερόψυκτο κινητήρα Isotta-Fraschini Gamma R.C.35 IS ισχύος 540 hp και ένα πολυβόλο Breda-SAFAT των 7,7 mm. Δεν κατασκευάστηκε.

Χρήστες
-------

Ιταλία
* Ιταλική Βασιλική Αεροπορία (*Regia Aeronautica*)

Δείτε επίσης
------------

### Κατάλογοι

* Κατάλογος μαχητικών αεροσκαφών

Παραπομπές
----------

1. 1 2 3 4 5  Thompson, Jonathan W. (1963). *Italian Civil and Military aircraft 1930-1945*. USA: Aero Publishers Inc. ISBN 0-8168-6500-0.
2. 1 2 3  Green and Swanborough, p. 109

Βιβλιογραφία
------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Caproni Vizzola F.5** |

* Donald, David, επιμ. (1997). *The Encyclopedia of World Aircraft*. Prospero Books, σσ. pg 232. ISBN 1-85605-375-X.
* Green, William, and Gordon Swanborough. *The Complete Book of Fighters: An Illustrated Encyclopedia of Every Fighter Aircraft Built and Flown*. New York: SMITHMARK Publishers, 1994. ISBN 0-8317-3939-8.

  


|  |  |
| --- | --- |
| 

|  |
| --- |
| * Πύλη:Αεροπορία
* Πύλη:Πόλεμος
* Πύλη:Δεύτερος Παγκόσμιος Πόλεμος
 |

 |
Ο κωδικός БЛ αντιστοιχεί στην Μπάνια Λούκα
Ο κωδικός БН αντιστοιχεί στην Μπιέλινα
Στρατιωτικές πινακίδες
Η Σερβική Δημοκρατία της Βοσνίας, προηγουμένως γνωστή ως Σερβική Δημοκρατία της Βοσνίας και Ερζεγοβίνης είχε δικές της πινακίδες κυκλοφορίας.

Οι τυποποιημένες **πινακίδες κυκλοφορίας οχημάτων στη Σερβική Δημοκρατία της Βοσνίας** αποτελούνταν από ένα κώδικα πόλεων δύο γραμμάτων ο οποίος χωριζόταν από τον Σερβικό σταυρό και δεξιά υπήρχαν τέσσερις έως έξι αριθμοί. Υπήρχαν 14 διαφορετικοί κωδικοί πόλεων στη Σερβική Δημοκρατία της Βοσνίας. Χρησιμοποιήθηκαν από το 1992 έως το 1998.

Κωδικοί πόλεων
--------------

|  |
| --- |
| * **СС** - Ιστότσνο Σαράγιεβο (Српско Сарајево)
* **ПД** - Πρίγεντορ (Приједор)
* **БЛ** - Μπάνια Λούκα (Бања Лука)
* **БЧ** - Μπρτσκο (Брчко)
* **ТБ** - Τρεμπίνιε (Требиње)
* **МГ** - Μρκόνγιτς Γκραντ (Мркоњић Град)
* **СЊ** - Σρμπίνιε (Србиње)
* **ДО** - Ντόμποϊ (Добој)
* **ЗВ** - Ζβόρνικ (Зворник)
* **МД** - Μόντριτσα (Модрича)
* **БН** - Μπιέλινα (Бијељина)
* **ВГ** - Βίσεγκραντ (Вишеград)
* **ДВ** - Ντρβαρ (Дрвар)
* **НЊ** - Νεβεσίνιε (Невесиње)
 |

Σχετικά λήμματα
---------------

* Πινακίδες κυκλοφορίας οχημάτων της Βοσνίας και Ερζεγοβίνης
Ο ιός **G4 EA H1N1** είναι ένας ιός της γρίπης που ανακαλύφθηκε στην Κίνα, με ενδείξεις αρχικής μόλυνσης σε άτομα που εργάζονται σε σφαγεία χοίρων. Μια μετάλλαξη ενός ιού των πτηνών και δύο στελεχών του H1N1, σχετίζεται με το A / H1N1pdm09, τον ιό που ήταν υπεύθυνος για την πανδημία της γρίπης των χοίρων του 2009 και επίσης με στέλεχος ιού που ήταν η αιτία της πανδημίας της γρίπης του 1918 (εφόσον και τα δύο είναι στελέχη της γρίπης H1N1). Επηρεάζει κυρίως χοίρους, αλλά έχουν εντοπιστεί δύο περιπτώσεις στον άνθρωπο. Με τα μέχρι τώρα στοιχεία (Ιούνιος 2020), δεν μεταδίδεται εύκολα μεταξύ ανθρώπων, αλλά έχει «δυναμική εξέλιξης σε πανδημία». Βρίσκεται στη δεύτερη φάση των περιγραφών της πανδημικής φάσης του ΠΟΥ, καθώς έχει επιβεβαιωθεί μόνο η μετάδοση από ζώο σε άνθρωπο.

Είναι γνωστό ότι 35 άτομα μολύνθηκαν από τον νέο ιό της γρίπης G4 EA H1N1.

Ένα έγγραφο από ομότιμους κριτές από τα Πρακτικά της Εθνικής Ακαδημίας Επιστημών (PNAS) σημείωσε ότι "Ο ιός G4 EA H1N1 διαθέτει όλα τα βασικά χαρακτηριστικά γνωρίσματα ώστε να προσαρμοστεί για να μολύνει ανθρώπους ... Έλεγχος των επικρατέστερων ιών G4 EA H1N1 σε χοίρους και η παρακολούθηση των πληθυσμών που εργάζονται κοντά στους χοίρους πρέπει να πραγματοποιηθεί αμέσως. "(Το τρέχον πρόγραμμα παρακολούθησης έχει λάβει ρινικές ανταλλαγές άνω των 30.000 χοίρων για επτά χρόνια.)

Παραπομπές
----------

1. ↑  «Εντοπίστηκε νέο είδος γρίπης στην Κίνα σε 30.000 χοίρους- Φόβοι για νέα πανδημία». *Έθνος*. 30 Ιουνίου 2020. Ανακτήθηκε στις 30 Ιουνίου 2020.
2. ↑  Information, National Center for Biotechnology· Pike, U. S. National Library of Medicine 8600 Rockville· MD, Bethesda· Usa, 20894 (2009). «TABLE 3, WHO PANDEMIC PHASE DESCRIPTIONS AND MAIN ACTIONS BY PHASE». *www.ncbi.nlm.nih.gov* (στα Αγγλικά). Ανακτήθηκε στις 30 Ιουνίου 2020.
Με τον όρο **Πελαγοδρομία** χαρακτηρίζεται γενικά η ναυσιπλοΐα που επιχειρείται στο πέλαγος. Ειδικότερα όμως χαρακτηρίζεται το είδος εκείνο της πλεύσης που οδηγεί στα πρόσγεια ενός τόπου προορισμού που χαράσσεται σε ευθεία πορεία, αν η ακτή είναι αθέατη, ή με πορείες από παράλλαξη σε παράλλαξη προχωρημένων σημείων ξηράς, π.χ. ακρωτηρίων, άκρων χερσονήσων κ.λπ.  
 
Η Πελαγοδρομία διαφέρει της ακτοπλοΐας ως προς το σημείο αναφοράς των ακτών, που δεν είναι πάντα ορατές σε σχέση με τη δεύτερη. Αν και συμβαίνει πολλές φορές, ειδικά στο Αιγαίο πέλαγος, ένα μέρος επιχειρούμενης ακτοπλοΐας να είναι πελαγοδρομία ή το αντίστροφο. Επίσης με τον ίδιο όρο χαρακτηρίζεται και η απομάκρυνση από τις ακτές κοινώς «ξάνοιγμα» σε ανοικτή θάλασσα.

Κατ΄ επέκταση του όρου αυτού, και οι φάροι που βρίσκονται στα προχωρημένα αυτά σημεία χαρακτηρίζονται «**φάροι πελαγοδρομίας**». Για παράδειγμα φάροι πελαγοδρομίας που συναντά ένα πλοίο ερχόμενο από δυτικά, (από το Ιόνιο Πέλαγος), προς τον λιμένα του Πειραιά είναι στη σειρά:

1. Ο Φάρος Οινουσσών Μεσσηνίας
2. Ο Φάρος Σαπιέντζας Μεσσηνίας
3. Ο Φάρος του Ταινάρου (Κάβου Ματαπά)
4. Ο Φάρος Μουδάρι των Κυθήρων
5. Ο Φάρος του Μαλέα (Κάβο Μαληά)
6. Ο Φάρος της Ζούρβας (Ύδρας) και τέλος
7. Ο Φάρος της Ψυτάλλειας

Γενικά οι Φάροι πελαγοδρομίας έχουν και την μεγαλύτερη φωτιστική ένταση και εμβέλεια, έτσι ώστε όταν ο ένας, αντιπαρερχόμενος, παύσει να διακρίνεται να έχει γίνει ήδη αντιληπτός ο επόμενος. Οι Φάροι πελαγοδρομίας είναι οι κυρίαρχοι φάροι του φαρικού συστήματος (δηλαδή του φαρικού δικτύου), που έχει εγκαταστήσει κάθε ναυτική χώρα.

Εκφράσεις
---------

Από το ρήμα **πελαγοδρομώ** που σημαίνει ναυσιπλοώ στο πέλαγος, πλέω ανοικτά από τις ακτές, μεταφορικά σημαίνει και εκφεύγω , στο λόγο (προφορικό ή γραπτό), του κυρίου θέματος, ως συνώνυμο του *πελαγίζω*. Εξ αυτού και ο όρος πελαγοδρομία γίνεται συνώνυμο της απεραντολογίας, π.χ. «ο λόγος του ήταν όλο πελαγοδρομήσεις», ή «απέφευγε ν΄ απαντήσει πελαγοδρομώντας».

Εξωτερικοί σύνδεσμοι
--------------------

* faroi.com: Ο πέτρινος παραδοσιακός φάρος στη Σφακτηρία Μεσσηνίας Αρχειοθετήθηκε 2013-06-15 στο Wayback Machine.
* faroi.com: Ο πέτρινος παραδοσιακός φάρος Σαπιέντζας Μεσσηνίας Αρχειοθετήθηκε 2013-07-05 στο Wayback Machine.
* faroi.com: Ο πέτρινος παραδοσιακός φάρος του Ταινάρου (Κάβου Ματαπά) Αρχειοθετήθηκε 2013-05-14 στο Wayback Machine.
* faroi.com: Ο πέτρινος παραδοσιακός φάρος Μουδάρι των Κυθήρων Αρχειοθετήθηκε 2013-07-04 στο Wayback Machine.
* faroi.com: Ο πέτρινος παραδοσιακός του Μαλέα (Κάβο Μαληά) Αρχειοθετήθηκε 2018-08-19 στο Wayback Machine.
* faroi.com: Ο πέτρινος παραδοσιακός φάρος της Ζούρβας (Ύδρας) Αρχειοθετήθηκε 2013-05-14 στο Wayback Machine.
* faroi.com: Ο πέτρινος παραδοσιακός φάρος της Ψυτάλλειας
Το **Πελασγικό υδραγωγείο** ήταν το αρχαιότερο που έχει βρεθεί στο λεκανοπέδιο της Αθήνας.

Βρέθηκαν ερείπια κάτω από το Πελασγικό τείχος της Ακρόπολης, ενώ ο Α. Κορδάλλας θεωρούσε την αρχή του στο φαράγγι της Καισαριανής, θέση που αμφισβητεί ο Αν. Παππάς. Αποτελείτο από πήλινους αγωγούς, και πιθανολογείται ότι ακολουθούσε τη διαδρομή Υμηττός, φαράγγι Καισαριανής, Αγ.Θωμάς- Γουδί, Ιλισός-Στύλοι Ολυμπίου Διός, νότιες πλευρές της Ακρόπολης, αυχένας Λόφου Φιλοπάππου.

Παραπομπές
----------

1. 1 2  Η μεγάλη εικόνα (μέρος Α')
2. ↑  Η διαχείριση των υδάτινων πόρων στην αρχαία Αθήνα, σελ. 26[*νεκρός σύνδεσμος*]
Ο **Ρούπερτ Λεβενστάιν** (*Rupert zu Loewenstein*, 24 Αυγούστου 1933 – 20 Μαΐου 2014) ήταν Γερμανός αριστοκράτης και τραπεζίτης που έγινε γνωστός ως λογιστής των Rolling Stones.

Βιογραφικά στοιχεία
-------------------

Γεννήθηκε στην Πάλμα της Μαγιόρκα και ήταν γιος του πρίγκιπα Φελίσιεν Λεοπόλδου Λουδοβίκου Λεβενστάιν και της δούκισσας του Τρόιμπεργκ (Treuberg). Από την πλευρά του πατέρα του καταγόταν από τον βασιλικό οίκο Βίττελσμπαχ ενώ από την πλευρά της μητέρας του συγγένευε με την βασιλική οικογένεια της Βραζιλίας. Το 1940 εγκατέλειψε μαζί με την οικογένεια του το Παρίσι, λίγο πριν πέσει στα χέρια των Ναζί, με προορισμό το Λονδίνο. Σπούδασε μεσαιωνική ιστορία στο Πανεπιστήμιο της Οξφόρδης και ασχολήθηκε με τα οικονομικά εργαζόμενος ως χρηματιστής. Αργότερα, μαζί με συμφοιτητές του, αγόρασε μια μικρή τράπεζα υπό την επωνυμία "Leopold Joseph & Son", την οποία μετέτρεψαν σε επενδυτική εταιρεία συμβούλων με σημαντική επιτυχία. Το 1981 αποχώρησε από την εταιρεία ιδρύοντας δική του με την επωνυμία "Rupert Loewenstein Ltd".

Το 1968 γνώρισε, μέσω κοινού γνωστού, τους Rolling Stones, τους οποίους βοήθησε στη νομική διαμάχη που είχαν με τον προηγούμενο μάνατζέρ τους. Από τότε μέχρι και το 2007 υπήρξε υπεύθυνος των οικονομικών τους. Ανέλαβε την οργάνωση των περιοδειών τους καθώς και ζητήματα προσωπικής φύσεως των μελών όπως οι οικονομικές διευθετήσεις των διαζυγίων τους. Συνεργάστηκε επίσης με τους Pink Floyd και τον Κατ Στίβενς. Αν και φίλος των Rolling Stones δεν του άρεσε το Rock n' Roll προτιμώντας την κλασική μουσική. Το 2013 εξέδωσε τα απομνημονεύματά του με τίτλο *ένας πρίγκιπας ανάμεσα στους Stones: οι δουλειές με τους Rolling Stones και άλλες περιπέτειες*. Στο βιβλίο αυτό ανέφερε πολλά στοιχεία σχετικά με τις οικονομικές συμφωνίες του συγκροτήματος, γεγονός που επέφερε την αντίδραση του Μικ Τζάγκερ. Υπήρξε πιστός καθολικός και διετέλεσε πρόεδρος της Βρετανικής Ένωσης του Κυρίαρχου Στρατιωτικού Τάγματος της Μάλτας.

Ήταν παντρεμένος και είχε τρία παιδιά.

Πηγές
-----

1. 1 2 3 4  Εθνική Βιβλιοθήκη της Γερμανίας, Κρατική Βιβλιοθήκη του Βερολίνου, Βαυαρική Κρατική Βιβλιοθήκη, Εθνική Βιβλιοθήκη της Αυστρίας: (Γερμανικά, Αγγλικά) *Gemeinsame Normdatei*. 1033140767. Ανακτήθηκε στις 12  Αυγούστου 2015.
2. 1 2  Darryl Roger Lundy: (Αγγλικά) *The Peerage*. p13887.htm#i138864. Ανακτήθηκε στις 9  Οκτωβρίου 2017.
3. 1 2  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. 169084953.
4. ↑  *Czech National Authority Database*. jo2017957910. Ανακτήθηκε στις 1  Μαρτίου 2022.
5. 1 2  *Czech National Authority Database*. jo2017957910. Ανακτήθηκε στις 18  Δεκεμβρίου 2022.
6. ↑  p13887.htm#i138864. Ανακτήθηκε στις 7  Αυγούστου 2020.
7. 1 2 3 4 5  Darryl Roger Lundy: (Αγγλικά) *The Peerage*.
8. 1 2 3 4 5 6  Νεκρολογία για τον Ρούπερτ Λεβενστάιν, από την εφημερίδα "Telegraph"
9. 1 2 3  Νεκρολογία για τον Ρούπερτ Λεβενστάιν, από τον "Economist"

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 294974004
* LCCN: n2013001879
* ISNI: 0000 0003 9973 3046
* GND: 1033140767
* BNF: cb169084953 (data)
* NDL: 001200889
* NKC: jo2017957910

 |

 |
Ο όρος **in abstracto** είναι ένας λατινογενής όρος που απαντάται και σήμερα, σε ευρεία χρήση, κυρίως ως νομικός και δικονομικός όρος. Χρησιμοποιείται συνηθέστερα σε εξετάσεις θεμάτων υπό την ευρύτερη έννοιά τους, ή σε αξιολόγηση γεγονότων ομοίως χωρίς να λαμβάνονται υπόψη κάποιες λεπτομέρειες.

Για παράδειγμα η νομοθετική εξουσία νομοθετεί ένα νόμο in abstracto, αντίθετα η εκτελεστική και η δικαστική εξουσία ασκείται επί του ίδιου νόμου ειδικότερα κατά εκάστη περίπτωση ελέγχου και παραβατικότητας. Οι διεθνείς συνθήκες συνομολογούνται in abstracto, ενώ οι λεπτομέρειες επί των επιμέρους θεμάτων επισυνάπτονται ως παραρτήματα.

Αντίθετος όρος αυτού είναι **in concreto**.

Πηγές
-----

* Φ. Βηλαράς "Ποινικόν Δίκαιον" Αθήναι 1969 σελ.9.
Το *Happy Birthday to You* συχνά το τραγουδούν πριν ο εορτάζων (ή η εορτάζουσα) σβήσει τα κεράκια του κέικ των γενεθλίων του.
Το **Happy Birthday to You** είναι ένα αγγλικό τραγούδι το οποίο τραγουδιέται κατά τον εορτασμό γενεθλίων. Σύμφωνα με το βιβλίο των Ρεκόρ Γκίνες το "Happy Birthday to You" είναι το πιο δημοφιλές αγγλικό τραγούδι. Αν και έχει μεταφραστεί σε πολλές γλώσσες, πολλές φορές το τραγουδούν στα αγγλικά.

Η μελωδία του τραγουδιού γράφτηκε από τις αδελφές Πάτυ και Μίντρεντ Χιλ, το 1893, στις Ηνωμένες Πολιτείες, όταν ήταν δασκάλες στο Λούισβιλ, στο Κεντάκι των ΗΠΑ, αλλά με διαφορετικούς στίχους και τίτλο **Good Morning to All**.

Η μελωδία με τη σημερινή μορφή βρίσκεται κάτω από πνευματικά δικαιώματα το 1935 από την Summy Company τα οποία θα εκπνεύσουν το 2030 στις ΗΠΑ. Η εταιρεία αγοράστηκε το 1990 για 15 εκ. δολ. ΗΠΑ από την Warner Music Group. Η αξία του "Happy Birthday" εκτιμήθηκε στα 5 εκ. δολ. ΗΠΑ. Η εταιρεία ζητά αντίτιμο για τα πνευματικά δικαιώματα όταν το τραγούδι συμπεριλαμβάνεται σε ταινίες, δίσκους κλπ και για το λόγο αυτό σπανίως ακούγεται σε τέτοια έργα. Προτιμάται συνήθως το τραγούδι *For he's a jolly good fellow* του οποίου τα πνευματικά δικαιώματα έχουν εκπνεύσει.

Στίχοι
------

### Good morning to all

Good morning to you,
Good morning to you,
Good morning, dear children,
Good morning to all.
### Happy birthday to you

Οι στίχοι βρίσκονται στη σελίδα του κατόχου των πνευματικών δικαιωμάτων.
Το **πασαλίκι** (οθωμανικά τουρκικά: پاشالق) αποτελούσε την περιοχή που βρισκόταν υπό τον έλεγχο ενός πασά. Χαρακτηριζόταν ως ημιαυτόνομο έδαφος εντός της επικράτειας της Οθωμανικής Αυτοκρατορίας, Σε ευρωπαϊκές πηγές, η λέξη «πασαλίκι» αναφερόταν γενικά στα εγιαλέτια.

Ορολογία
--------

Η λέξη είναι τουρκικής προέλευσης. Υποδηλώνει την ποιότητα, το αξίωμα ή τη δικαιοδοσία ενός πασά ή του εδάφους που διαχειρίζεται. Σε ορισμένες βαλκανικές γλώσσες (βοσνιακά, σερβικά κλπ.) χρησιμοποιείται ο όρος *πασαλούκι* (*Pašaluk*, Пашалук). Αυτό υποδεικνύει ότι η συγκεκριμένη λέξη, η οποία χρησιμοποιείται από τις τουρκικές γλώσσες, είναι παλαιάς μορφής. Το πρώτο διάστημα της οθωμανικής τουρκικής περιόδου, η σχετική λέξη ήταν «πασαλούκι» (پاشالوق, *paşaluk*). Έπειτα η λέξη πήρε την τελική της μορφή ως *πασαλίκι* (پاشالق, *paşalık*).

Παραπομπές
----------

1. ↑  Ο Αλή πασάς ο Τεπελενλής και η περιουσία του σελ. 5
2. ↑  The empires and cities of Asia (1873) by Forbes, A. Gruar. Page 188
3. ↑  Güncel Türkçe Sözlük, TDK "*Paşalık*"
4. ↑  Rjecnik.ba: Boşnakça-Türkçe Boşnakça *Pašaluk*
5. ↑  Vokabular Sırpça *Пашалук / Pašaluk*
Στην ελληνική μυθολογία με το όνομα **Πρώνακτας** (***Πρώναξ***) είναι γνωστός ένας βασιλιάς του Άργους. Ο Πρώνακτας ήταν γιος και διάδοχος του Αργοναύτη και βασιλιά Ταλαού και της Λυσιμάχης. Είχε 4 αδελφούς και μία αδελφή: τους Άδραστο, Αριστόμαχο, Μηκιστέα και Παρθενώπαιο, καθώς και την Εριφύλη. Ο Πρώναξ θεωρείται ως ο ιδρυτής της Νεμέας: Ο βασιλιάς της Νεμέας Λυκούργος μνημονεύεται ως γιος είτε του Φέρητα, είτε του Πρώνακτα. Εξάλλου, οι αθλητικοί αγώνες Νέμεα υποτίθεται ότι θεσμοθετήθηκαν στη μνήμη του Πρώνακτα. Ο Πρώνακτας κατά την παράδοση σκοτώθηκε από τον Αμφιάραο.

Παραπομπές
----------

1. ↑  Αιλιανού *Varia Hist.* IV 5, πρβλ. Παυσανίας Γ΄ 18.7

Πηγές
-----

* Emmy Patsi-Garin: *Επίτομο λεξικό Ελληνικής Μυθολογίας*, εκδ. οίκος «Χάρη Πάτση», Αθήνα 1969, σελ. 656